b'\n_START_ARTICLE_\nJames Somerville\n_START_SECTION_\nBakgrunn, tidlig virke\n_START_PARAGRAPH_\nSomerville begynte sin offisersl\xc3\xb8pebane i 1897 p\xc3\xa5 Royal Navys marinecollege i Dartmouth p\xc3\xa5 HMS \xc2\xabBritannia\xc2\xbb. Hans \xc3\xa5rgangskamerat var Andrew Browne Cunningham. I 1898 ble han avdelt som kadett til HMS \xc2\xabMagnificent\xc2\xbb. P\xc3\xa5 forskjellige skip tjenestegjorde han s\xc3\xa5 i Middelhavet, Stillehavet og i havomr\xc3\xa5dene n\xc3\xa6r Kina. Etter forfremmelse til l\xc3\xb8ytnant i 1904 ble han beordret til v\xc3\xa5penutdannelse p\xc3\xa5 HMS \xc2\xabVernon\xc2\xbb, der han i 1907 avsluttet utdannelse til torpedospesialist. P\xc3\xa5 denne tid beskjeftiget han seg ogs\xc3\xa5 med tr\xc3\xa5dl\xc3\xb8s telegrafi, og ble deretter sambandsoffiser p\xc3\xa5 forskjellige skip._NEWLINE_I 1913 giftet han seg med Mary Kerr Main, og fikk en s\xc3\xb8nn og en datter med henne.\n_START_SECTION_\nKommandooppdrag\n_START_PARAGRAPH_\nI 1921 ble han sj\xc3\xb8kaptein. I \xc3\xa5rene 1923 til 1929 kommanderte han  slagskipene HMS \xc2\xabBenbow\xc2\xbb, HMS \xc2\xabBarham\xc2\xbb og HMS \xc2\xabWarspite\xc2\xbb. Fra 1925 til 1927 var Somerville direkt\xc3\xb8r for etterretningsavdelingen i Admiralitetet. I 1931 ledet han sammen med kaptein John Tovey unders\xc3\xb8kelsen av Invergordon-mytteriet._NEWLINE_Etter \xc3\xa5 ha kommandert krysseren HMS \xc2\xabNorfolk\xc2\xbb ble Somerville i 1935 forfremmet til kontreadmiral i middelhavsfl\xc3\xa5ten. Under den spanske borgerkrig var han britisk forbindelsesoffiser ved spanskekysten. Deretter f\xc3\xb8rte hans karrierevei til \xc3\xb8verstkommanderende for East Indies Station til Asia. Kort etter ble han feilaktig klandret l\xc3\xb8st fra tjenesten fordi man trodde han hadde tuberkulose.\n_START_SECTION_\nAnnen verdenskrig\n_START_PARAGRAPH_\nUnder annen verdenskrig arbeidet Somerville f\xc3\xb8rst som radiokommentator, til Admiralitetet bad ham om \xc3\xa5 overv\xc3\xa5ke fremskrittene av installasjonen av  radaranlegg p\xc3\xa5 britiske skip. Som frivillig hjelper st\xc3\xb8ttet han admiral Bertram Ramsay under evakuering av styrkene fra Dunkerque i mai og juni 1940. S\xc3\xa5 overdro man ham kommandoen over Force H i Gibraltar, som fikk i oppdrag \xc3\xa5 overta, n\xc3\xb8ytralisere eller \xc3\xb8delegge Vichy-regimets franske fl\xc3\xa5te ved Mers-el-K\xc3\xa9bir i Algerie (Operation Catapult). Dessuten tjente eskadren som eskorte for konvoier fra Atlanterhavet inn til Malta. Den mest spektakul\xc3\xa6re innsatsen han hadde ansvaret for var forf\xc3\xb8lgelsen og senkningen av det tyske slagskipet Bismarck i mai 1941._NEWLINE_Fra 1942 til 1944 var Somerville \xc3\xb8verstkommanderende for Eastern Fleet og ble forfremmet til admiral. Etter at han f\xc3\xb8rst hadde hatt hovedkvarter p\xc3\xa5 Ceylon, m\xc3\xa5tte han trekke det tilbake til \xc3\x98st-Afrika i april 1942. F\xc3\xb8rst i 1944 kunne hans enheter g\xc3\xa5 til angrep mot japanerne, etter at hans fl\xc3\xa5te var blitt forsterket. _NEWLINE_Fra 1944 til 1945 ledet han den britiske delegasjon til Combined Chiefs of Staff i Washington D.C._NEWLINE_Han var storkorsridder av Order of the Bath og av Order of the British Empire og mottok Distinguished Service Order._NEWLINE_Etter krigsslutt trakk Somerville seg tilbake til familiens eiendom i Dinder i Somerset, og der d\xc3\xb8de hans hustru etter kort tid. Selv d\xc3\xb8de han 19. mars 1949.'